
Szókép alapú kézírás felismerő rendszer archív levéltári dokumentumokhoz


A levéltári gyakorlatban sokszor merül fel az archív dokumentumokban való keresés, illetve azok statisztikai elemzésének szükségessége. Jelenleg a döntő többségében kézírásos történelmi dokumentumok digitális feldolgozására informatikai támogatás csak minimális mértékben áll rendelkezésre. A dokumentumok feldolgozását alapvetőn kézi munkával, hosszú idő alatt tudják elvégezni. Csak Magyarországon több millió digitalizálásra különösen érdemes dokumentum található, melyek elektronikus formában értékes információforrásul szolgálhatnak a levéltári kutatók, illetve a történész szakma számára.
A kézírásos anyagok feldolgozása az egyik legkevésbé megoldott terület a dokumentumok elektronikus feldolgozásában. Készülnek ugyan kézírás felismerő szoftverek, azonban hatékony offline kézírás felismerő algoritmusok egy-egy speciális területhez kapcsolhatók (pl. kínai karakterek felismerése, számjegyek felismerése). Az archív kézírásos dokumentumokra jellemző sajátosságok - a gazdag díszítés, a betűképek változása, az átlapolódó szavak, az elszíneződött foltos, sérült papír - szintén megnehezítik a felismerés feladatát.
A Veszprém Megyei Levéltár munkatársaival együttműködve, dokumentum feldolgozási munkájuk szoftveres támogatására kezdtük meg kutatásunkat a szókép alapú kézírás felismerés területén. A Pannon Egyetem Képfeldolgozás Kutatólaboratóriumának munkatársai korábban bíztató eredményeket értek el SIFT alapú összehasonlító algoritmus alkalmazásával. A korábbi munkát továbbfejlesztve új összehasonlító algoritmust dolgoztunk ki a felismerési hatékonyság javítására, valamint vizsgáltuk a leíró különböző tulajdonságainak fontosságát. A felismerés bíztató hatékonyságára alapozva az algoritmust a teljes dokumentum feldolgozási folyamatot támogató, könnyen kezelhető szoftver környezetbe foglaltuk.
A következő fejezetekben áttekintést adunk az archív dokumentum feldolgozás lehetőségeiről, menetéről. Bemutatjuk az általunk kidolgozott szókép alapú szöveg felismerési algoritmust és a hozzá kapcsolódó szoftver környezetet, mely kézírásos dokumentumok feldolgozását segítheti a levéltári munkában.



